CELEX: 32013D0204
Language: lt
Date: 1366848000000
Title: 2013/204/ES: 2013 m. balandžio 25 d. Komisijos sprendimas dėl formaldehido, skirto naudoti 20-to tipo produktuose, neįtraukimo į Europos Parlamento ir Tarybos direktyvos 98/8/EB dėl biocidinių produktų pateikimo į rinką I, IA arba IB priedą (pranešta dokumentu Nr. C(2013) 2284)  Tekstas svarbus EEE

27.4.2013   
            
            
               LT
            
            
               Europos Sąjungos oficialusis leidinys
            
            
               L 117/18
            
         KOMISIJOS SPRENDIMAS
   2013 m. balandžio 25 d.
   dėl formaldehido, skirto naudoti 20-to tipo produktuose, neįtraukimo į Europos Parlamento ir Tarybos direktyvos 98/8/EB dėl biocidinių produktų pateikimo į rinką I, IA arba IB priedą
   (pranešta dokumentu Nr. C(2013) 2284)
   (Tekstas svarbus EEE)
   (2013/204/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1998 m. vasario 16 d. Europos Parlamento ir Tarybos direktyvą 98/8/EB dėl biocidinių produktų pateikimo į rinką (1), ypač į jo 16 straipsnio 2 dalį,
   kadangi:
   
               (1)
            
            
               2007 m. gruodžio 4 d. Komisijos reglamente (EB) Nr. 1451/2007 dėl Europos Parlamento ir Tarybos direktyvos 98/8/EB dėl biocidinių produktų pateikimo į rinką 16 straipsnio 2 dalyje nurodytos 10 metų programos antrojo etapo (2) yra nustatytas veikliųjų medžiagų, kurias reikia įvertinti siekiant nuspręsti, ar reikia įrašyti į Direktyvos 98/8/EB I, IA arba IB priedą, sąrašas;
            
         
               (2)
            
            
               tame sąraše yra formaldehidas (EB Nr. 200-001-8, CAS Nr. 50-00-0), skirtas naudoti, inter alia, 20-to tipo produktuose (maisto ir pašarų atsargų antiseptikuose), kaip apibrėžta Direktyvos 98/8/EB V priede;
            
         
               (3)
            
            
               pagal Reglamento (EB) Nr. 1451/2007 9 straipsnį dvi bendrovės (toliau – pareiškėjai) pateikė Vokietijai dokumentus, kad ši iki 2008 m. spalio 31 d. įvertintų, ar formaldehidą galima naudoti 20-to tipo produktuose. Pagal Direktyvos 98/8/EB 11 straipsnį dokumentuose daroma nuoroda į du produktus, kuriuose yra formaldehido (etaloniniai produktai);
            
         
               (4)
            
            
               susitikimuose ir raštais Komisija pareiškėjus ir valstybes nares informavo, kad, jos nuomone, etaloninius produktus reikėtų įtraukti į 2003 m. rugsėjo 22 d. Europos Parlamento ir Tarybos reglamento (EB) Nr. 1831/2003 dėl priedų, skirtų naudoti gyvūnų mityboje (3), taikymo sritį, todėl jiems, remiantis Direktyvos 98/8/EB 1 straipsnio 2 dalies o punktu, ta direktyva neturėtų būti taikoma. Komisija pareiškė, kad ji nepriims sprendimo įtraukti formaldehidą, skirtą naudoti 20-to tipo produktuose, į Direktyvos 98/8/EB I, IA arba IB priedą. Todėl ji paragino pareiškėjus pasitraukti iš peržiūrėjimo programos pagal Reglamento (EB) Nr. 1451/2007 11 straipsnio 1 dalį ir prašyti autorizuoti etaloninius produktus pagal Reglamentą (EB) Nr. 1831/2003; ji taip pat pasiūlė su tuo susijusią praktinę pagalbą ir dėjo visas pastangas, kad pereinant nuo vienos reguliavimo tvarkos prie kitos nebūtų sutrikdytas rinkos veikimas;
            
         
               (5)
            
            
               vienas pareiškėjas pasinaudojo Komisijos patarimu ir pranešė jai ketinantis 2009 m. rugsėjo 10 d. pasitraukti iš peržiūrėjimo programos pagal Reglamento (EB) Nr. 1451/2007 11 straipsnio 1 dalį. Kitas pareiškėjas, nepaisydamas Komisijos patarimo, nusprendė toliau dalyvauti peržiūrėjimo programoje;
            
         
               (6)
            
            
               Komisija 2010 m. gegužės 25 d. rašte dar kartą išdėstė savo poziciją Vokietijai ir likusiam pareiškėjui. 2010 m. rugpjūčio 17 d. raštu Vokietija atsakė, kad likęs pareiškėjas atsisakė pasitraukti iš peržiūrėjimo programos, todėl Vokietijai neliko nieko kito kaip tęsti vertinimą;
            
         
               (7)
            
            
               kaip patvirtinta 2012 m. gegužės 22 d. Europos Parlamento ir Tarybos reglamentu (ES) Nr. 528/2012 dėl biocidinių produktų tiekimo rinkai ir jų naudojimo (4), produktams, naudojamiems siekiant išlaikyti maisto ar pašarų kokybę (maisto ir pašarų antiseptikams), taikomi Reglamentas (EB) Nr. 1831/2003 ir 2008 m. gruodžio 16 d. Europos Parlamento ir Tarybos reglamentas (EB) Nr. 1333/2008 dėl maisto priedų (5). Todėl tokiems produktams, remiantis Direktyvos 98/8/EB 1 straipsnio 2 dalies o punktu, ta direktyva netaikoma. Todėl, siekiant teisinio aiškumo, turėtų būti nuspręsta, kad formaldehidas, skirtas naudoti 20-to tipo produktuose, nebus įtrauktas į Direktyvos 98/8/EB I, IA ar IB priedus;
            
         
               (8)
            
            
               turimais duomenimis, formaldehidas nenaudojamas kaip maisto priedas ir jo naudojimas tokia paskirtimi nėra patvirtintas pagal Reglamentą (EB) Nr. 1333/2008;
            
         
               (9)
            
            
               šiuo metu vertinamos dvi leidimo naudoti formaldehidą kaip maisto priedą pagal Reglamentą (EB) Nr. 1831/2003 paraiškos. Nustatant biocidinių produktų, kuriuose yra formaldehido ir kurie naudojami kaip pašarų antiseptikai, teikimo rinkai laipsniško nutraukimo laikotarpį reikėtų atsižvelgti į laiką, kurio reikia šiems produktams reglamentuoti pagal Reglamentą (EB) Nr. 1831/2003;
            
         
               (10)
            
            
               šiame sprendime numatytos priemonės atitinka Biocidinių produktų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Formaldehidas (EB Nr. 200-001-8, CAS Nr. 50-00-0), skirtas naudoti 20-to tipo produktuose, į Direktyvos 98/8/EB I, IA arba IB priedą neįtraukiamas.
   2 straipsnis
   Rinkai teikiami biocidiniai produktai, kuriuose yra formaldehido ir kurie naudojami kaip pašarų antiseptikai, rinkai nebeteikiami nuo 2015 m. liepos 1 d.
   3 straipsnis
   Šis sprendimas skirtas valstybėms narėms.
   
      Priimta Briuselyje 2013 m. balandžio 25 d.
      
         
            Komisijos vardu
         
         Janez POTOČNIK
         
            Komisijos narys
         
      
   
   
      (1)  OL L 123, 1998 4 24, p. 1.
   
      (2)  OL L 325, 2007 12 11, p. 3.
   
      (3)  OL L 268, 2003 10 18, p. 29.
   
      (4)  OL L 167, 2012 6 27, p. 1.
   
      (5)  OL L 354, 2008 12 31, p. 16.